Ο **Ενρίκε Σιμονέ Λομπάρντο** (ισπαν. *Enrique Simonet Lombardo*, 2 Φεβρουαρίου 1866 – 20 Απριλίου 1927) ήταν Ισπανός ζωγράφος.

Σπουδές
-------

Ο ζωγράφος γεννήθηκε στη Βαλένθια. Η πρώτη του επιθυμία, από την παιδική ηλικία, ήταν να σπουδάσει θεολογία, αλλά την εγκατέλειψε προκειμένου να αφιερωθεί στη ζωγραφική. Παρά το ότι γεννήθηκε, μεγάλωσε και σπούδασε στη Βαλένθια (στη Βασιλική Ακαδημία Καλών Τεχνών Σαν Κάρλος της Βαλένθια), εντάχθηκε σε έναν κύκλο καλλιτεχνών στην πόλη Μάλαγα. Επίσης παρακολούθησε το εργαστήριο του Μπερνάρδο Φεράντιθ Μπαδένες (*Bernardo Ferrándiz Bádenes*, 1835-1885), εκπροσώπου της σχολής ζωγραφικής της Μάλαγα.

Ζωγραφίζοντας και ταξιδεύοντας
------------------------------

Το 1887 ο Σιμονέ πήρε μια υποτροφία για να σπουδάσει ζωγραφική στην Ακαδημία Καλών Τεχνών της Ρώμης. Εκεί το 1890 ζωγράφισε τον πίνακα «Ανατομία της καρδιάς», που του απέφερε τη διεθνή αναγνώριση και κέρδισε αρκετά βραβεία. Εκμεταλλευόμενος την παραμονή του στη Ρώμη, ο Σιμονέ ταξίδεψε σε όλη την Ιταλία, ενώ επισκέφθηκε το Παρίσι αρκετές φορές και το 1890 πραγματοποίησε έναν γύρο της Μεσογείου. Επίσης ταξίδεψε στους Αγίους Τόπους, όπου ζωγράφισε το μνημειώδες έργο του «Flevit super illam» (1892), για το οποίο τιμήθηκε με πολλά μετάλλια, όπως στη Μαδρίτη το 1892, στη Διεθνή Έκθεση του Σικάγου το 1893, στη Βαρκελώνη το 1896 και στην Παγκόσμια έκθεση του Παρισιού το 1900. Το 1893 και το 1894 ο ζωγράφος ταξίδεψε στο Μαρόκο ως πολεμικός ανταποκριτής για λογαριασμό του περιοδικού *La Ilustración Española y Americana*.

Διδάσκοντας
-----------

Το 1901 ο Σιμονέ έγινε καθηγητής «Μελετών και μορφών της φύσεως και της Τέχνης» στη Σχολή Καλών Τεχνών της Βαρκελώνης. Το 1911 έγινε μέλος της Βασιλικής Ακαδημίας Καλών Τεχνών του Σαν Φερνάντο στη Μαδρίτη. Το 1921 και το 1922 διετέλεσε διευθυντής ιδιωτικής σχολής για αρχιτέκτονες τοπίου. Απεβίωσε 5 χρόνια αργότερα στη Μαδρίτη, σε ηλικία 61 ετών.

Το έργο του
-----------

Πίνακες του Ενρίκε Σιμονέ υπάρχουν στο Μουσείο του Πράδο και στο Μουσείο της Μάλαγα. Το έργο του «Ο αποκεφαλισμός του Αγίου Παύλου» είναι τοποθετημένο σε περίοπτη θέση στον Καθεδρικό Ναό της Μάλαγα. Καθώς ο ζωγράφος ήταν αφιερωμένος και στη διακοσμητική ζωγραφική, μεταξύ των σωζόμενων έργων του που ξεχωρίζουν είναι οι 4 μεγάλοι καμβάδες με θέμα «Αλληγορίες του Νόμου» στο δικαστικό μέγαρο της Βαρκελώνης και οι «Αλληγορίες των Οκτώ Επαρχιών» στο δικαστικό μέγαρο της Μαδρίτης.

### Πίνακές του

* «Ο αποκεφαλισμός του Αγίου Παύλου», 1887 (Καθεδρικός Ναός της Μάλαγα)«Ο αποκεφαλισμός του Αγίου Παύλου», 1887 (Καθεδρικός Ναός της Μάλαγα)
* «Ανατομία της καρδιάς». («Tenia corazon»), 177 x 291 cm, 1890 (Μουσείο της Μάλαγα)«Ανατομία της καρδιάς». («Tenia corazon»), 177 x 291 cm, 1890 (Μουσείο της Μάλαγα)
* «Flevit super illam», 305 x 555 cm 1892 (Μουσείο του Πράδο)«Flevit super illam», 305 x 555 cm 1892 (Μουσείο του Πράδο)
* «Η Κρίση του Πάρη», 215 x 331 cm, 1904 (Μουσείο της Μάλαγα)«Η Κρίση του Πάρη», 215 x 331 cm, 1904 (Μουσείο της Μάλαγα)

Παραπομπές
----------

1. 1 2  «Diccionario biográfico español» (Ισπανικά) Real Academia de la Historia. 2011. 29109/enrique-simonet-lombardo. Ανακτήθηκε στις 9  Οκτωβρίου 2017.
2. ↑  www.wikidata.org/wiki/Q1194202.
3. ↑  «Enrique Simonet» (PDF). *Faces of death: visualising history*. Αρχειοθετήθηκε από το πρωτότυπο στις 2011-09-30. .
4. ↑  «Cathedral of Malaga». .

Εξωτερικοί σύνδεσμοι
--------------------

* Πολυμέσα σχετικά με το θέμα  Enrique Simonet στο Wikimedia Commons

  


|  |  |  |
| --- | --- | --- |
| 

|  |  |
| --- | --- |
| Καθιερωμένοι όροι | 
* WorldCat
* VIAF: 95921638
* **Europeana**: agent/base/118952
* LCCN: no2017134247
* ISNI: 0000 0001 1690 5590
* GND: 1042354421
* ULAN: 500038059
* BNE: XX1558106
* RKD: 246003

 |

 |